Rådets fælles aktion

af 14. december 2000

om udnævnelse af Den Europæiske Unions særlige repræsentant for De Store Søers Område i Afrika og om ophævelse af fælles aktion 96/250/FUSP

(2000/792/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 14 og artikel 18, stk. 5,

og ud fra følgende betragtninger:

(1) Den Europæiske Union ønsker at medvirke til at løse de kriser, der hærger i De Store Søers Område i Afrika.

(2) Den Europæiske Union vil i denne forbindelse støtte den indsats, der gøres af FN, Organisationen for Afrikansk Enhed (OAU), de subregionale organisationer og af alle de involverede fremtrædende personligheder og parter, med henblik på at finde frem til en fredelig, varig og samlet løsning på de politiske, økonomiske og humanitære problemer i regionen.

(3) Rådets fælles aktion 96/250/FUSP af 25. marts 1996 om udnævnelse af en særlig repræsentant for De Store Søers Område i Afrika(1), senest forlænget ved fælles aktion 2000/347/FUSP(2), udløber den 31. december 2000.

(4) På grundlag af vurdering af fælles holdning 96/250/FUSP forekommer det hensigtsmæssigt at forlænge mandatet for den særlige repræsentant.

(5) Rådet vedtog den 30. marts 2000 retningslinjer vedrørende fremgangsmåde for udnævnelse og administrative ordninger for EU's særlige repræsentanter. Ordningen for EU's særlige repræsentanter bør tilpasses til disse retningslinjer.

(6) Af hensyn til gennemsigtigheden og overskueligheden bør de bestemmelser, der vedrører EU's særlige repræsentant for De Store Søers Område i Afrika, samles i en enkelt tekst og fælles aktion 96/250/FUSP ophæves -

VEDTAGET FØLGENDE FÆLLES AKTION:

Artikel 1

Aldo Ajello udnævnes til Den Europæiske Unions særlige repræsentant for De Store Søers Område i Afrika (i det følgende benævnt "den særlige repræsentant").

Artikel 2

1. Den særlige repræsentant skal støtte bestræbelserne for at skabe de nødvendige forudsætninger for en varig og fredelig løsning af de kriser, der hærger i De Store Søers Område i Afrika, bl.a. ved til sin tid at forberede en international konference om fred, stabilitet, demokrati og udvikling i De Store Søers Område i Afrika.

2. Den særlige repræsentant har bl.a. følgende mandat:

- han skal støtte FN's, OAU's, de subregionale organisationers og deres forskellige repræsentanters bestræbelser for at standse konflikterne i området, og den indsats, der gøres af fremtrædende personligheder i Afrika, som bistår disse organisationer

- han skal etablere og holde nær kontakt med regionens landes regeringer og med andre regeringer og internationale organisationer, der er involveret, for at fastlægge, hvilke foranstaltninger der skal træffes for at løse problemerne i området

- han skal eventuelt etablere kontakter med andre fremtrædende personligheder og parter, der kan bidrage til at bilægge konflikterne i regionen.

Artikel 3

1. Den særlige repræsentant indgår en kontrakt som "særlig rådgiver" med Rådet.

2. Den særlige repræsentant har ansvaret for gennemførelsen af sit mandat, herunder for sammensætningen af sit team, i samråd med formandskabet, der bistås af generalsekretæren/den højtstående repræsentant, idet Kommissionen tilknyttes fuldt ud.

3. Medlemsstaterne og EU-institutionerne kan foreslå udstationering af medarbejdere til at arbejde sammen med den særlige repræsentant. Udgifter til vederlag til medarbejdere, der eventuelt udstationeres af en medlemsstat eller af en EU-institution til den særlige repræsentant, afholdes af henholdsvis den pågældende medlemsstat eller EU-institution.

4. Alle A-stillinger offentliggøres i medlemsstaterne og EU-institutionerne og besættes af de bedst kvalificerede ansøgere.

5. De privilegier, immuniteter og yderligere garantier, der er nødvendige for, at den særlige repræsentant og dennes medarbejdere kan opfylde og afvikle mandatet uhindret, fastlægges i samarbejde med parterne. Medlemsstaterne og Kommissionen skal yde den fornødne støtte med henblik herpå.

6. Formandskabet, Kommissionen og/eller medlemsstaterne yder relevant logistisk støtte i regionen.

Artikel 4

Den særlige repræsentant refererer direkte til generalsekretæren/den højtstående repræsentant. Han er ansvarlig over for ham, for så vidt angår de administrative udgifter, han afholder med sin virksomhed.

Artikel 5

1. Den særlige repræsentant forelægger gennem generalsekretæren/den højtstående repræsentant regelmæssige rapporter for Rådet enten på eget initiativ eller efter anmodning. Disse rapporter sendes ligeledes til Kommissionen.

2. Gennemførelsen af denne fælles aktion vil løbende blive taget op til vurdering, især under hensyn til udviklingen i og sammenhængen med de øvrige EU-bidrag til regionen.

Artikel 6

Fælles aktion 96/250/FUSP ophæves.

Artikel 7

Denne fælles aktion træder i kraft den 1. januar 2001.

Den anvendes indtil den 31. december 2001.

Artikel 8

Denne fælles aktion offentliggøres i EF-Tidende.

Udfærdiget i Bruxelles, den 14. december 2000.

På Rådets vegne

J. Glavany

Formand

(1) EFT L 87 af 4.4.1996, s. 1.

(2) EFT L 122 af 24.5.2000, s. 6.